

ประกาศกระทรวงการคลัง

เรื่อง ขยายกําหนดเวลาการยื่นรายการและชำระภาษีเงินได้นิติบุคคลตามประมวลรัษฎากร

(ฉบับที่ 4)

เพื่อเป็นการบรรเทาภาระแก่บริษัทหรือห้างหุ้นส่วนนิติบุคคล ซึ่งได้รับผลกระทบจากการ  
แพร่ระบาดของโรคติดเชื้อไวรัสโคโรนา 2019 ที่ส่งผลต่อสภาวะเศรษฐกิจของประเทศไทย รัฐมนตรีว่าการกระทรวงการคลังพิจารณาแล้ว จึงอาศัยอํานาจตามมาตรา ๓ อัฏฐ วรรคสอง แห่งประมวลรัษฎากร ขยายกําหนดเวลาการยื่นรายการและชําระภาษี และการยื่นรายงานตามประมวลรัษฎากร ผ่านระบบเครือข่ายอินเทอร์เน็ต ให้แก่บริษัทหรือห้างหุ้นส่วนนิติบุคคล ดังต่อไปนี้

ข้อ 1 ให้ขยายกําหนดเวลาการยื่นรายการและชําระภาษี และการยื่นรายงาน ตามมาตรา 68 มาตรา 69 และมาตรา 71 ตรี วรรคหนึ่ง แห่งประมวลรัษฎากร สำหรับกรณีที่จะต้องยื่นรายการและชําระภาษี และยื่นรายงานผ่านระบบเครือข่ายอินเทอร์เน็ต ตามประกาศกระทรวงการคลัง เรื่อง   
การขยายกําหนดเวลาการยื่นแบบแสดงรายการและชําระภาษีผ่านระบบเครือข่ายอินเทอร์เน็ต (ฉบับที่ 3) ลงวันที่ 15 ธันวาคม พ.ศ. ๒๕๖3 ภายในเดือนพฤษภาคม พ.ศ. 2564 และภายในเดือนมิถุนายน   
พ.ศ. 2564 ออกไปเป็นภายในวันที่ 30 มิถุนายน พ.ศ. 2564

ข้อ 2 บริษัทหรือห้างหุ้นส่วนนิติบุคคลตามประกาศนี้ หมายถึงบริษัทที่มีหลักทรัพย์  
จดทะเบียนในตลาดหลักทรัพย์แห่งประเทศไทยตามกฎหมายว่าด้วยหลักทรัพย์และตลาดหลักทรัพย์   
ก่อนหรือในวันสุดท้ายแห่งกําหนดเวลาการยื่นรายการและชําระภาษี ตามมาตรา 68 และมาตรา 69 แห่งประมวลรัษฎากร ซึ่งต้องเลื่อนการประชุมสามัญประจำปีเพื่ออนุมัติงบดุลและบัญชีกำไรขาดทุนที่ได้กำหนดการจัดประชุมไว้ในระหว่างวันที่ 26 เมษายน พ.ศ. 2564 ถึงวันที่ 30 เมษายน พ.ศ. 2564 ออกไปอีกไม่เกิน 1 เดือนนับจากที่กำหนดไว้เดิม เนื่องจากการประกาศมาตรการควบคุมการจัดกิจกรรมที่มีความเสี่ยงต่อการแพร่ระบาดของโรคติดเชื้อไวรัสโคโรนา 2019

ข้อ 3 ให้บริษัทหรือห้างหุ้นส่วนนิติบุคคลตามข้อ 2 แจ้งกำหนดการประชุมสามัญประจำปี  
ที่ได้กำหนดไว้เดิม และกำหนดการจัดประชุมครั้งใหม่ต่ออธิบดีกรมสรรพากร ทางเว็บไซต์ (Web Site) ของกรมสรรพากร http://www.rd.go.th ภายในวันที่ 31 พฤษภาคม พ.ศ. 2564

ข้อ 4 แบบแสดงรายการภาษีหรือแบบรายงานที่ผู้มีหน้าที่เสียภาษีได้รับการขยายกําหนดเวลา  
มีดังนี้

(1) ภาษีเงินได้นิติบุคคล ตามแบบ ภ.ง.ด.๕๐ และบัญชีงบดุล บัญชีทำการ และบัญชีกำไรขาดทุน บัญชีรายรับ รายจ่าย หรือบัญชีรายรับก่อนหักรายจ่ายที่มีบุคคลตามมาตรา 3 สัตต แห่งประมวลรัษฎากร ตรวจสอบและรับรองในรอบระยะเวลาบัญชี แล้วแต่กรณี

/ (2) แบบ ...

(2) แบบรายงานประจำปีสำหรับบริษัทหรือห้างหุ้นส่วนนิติบุคคลที่มีความสัมพันธ์กัน  
ตามมาตรา 71 ทวิ แห่งประมวลรัษฎากร (Disclosure Form)

ประกาศ ณ วันที่ 30 เมษายน พ.ศ. ๒๕64

อาคม เติมพิทยาไพสิฐ

(นายอาคม เติมพิทยาไพสิฐ)

รัฐมนตรีว่าการกระทรวงการคลัง